AlexejDobrolubov/national_council_slovak_2010 huggingface dataset:
9. schôdza NR SR - 13. deň - A. dopoludnia
Dátum: 2024-02-21
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

66. Ďakujem pekne. Na úvod svojej faktickej poznámky chcem vyzvať prezidentského kandidáta Petra Pellegriniho, aby prestal robiť handru z Ústavného súdu a poslal okamžite novelu Trestného zákona na zverejnenie v Zbierke zákonov. Kolega Vašečka hovoril o bezpečnostných previerkach politikov a hovoril o tom aj v súvislosti so mnou. Ja chcem pre upresnenie povedať, že som toto preverenie absolvoval dvakrát. Prvýkrát v roku 2010 ako minister obrany dobrovoľne, lebo prezident, člen vlády a poslanec zákonodarného zboru nepotrebuje bezpečnostnú previerku. Môže sa oboznamovať s utajovanými skutočnosťami a hľadí sa naňho, ako keby tú previerku mal. Pokiaľ sa nemýlim, tak súčasný minister obrany Kaliňák ju nemá a ani o ňu nepožiadal, aspoň som to nikde nezachytil. Ja som ju chcel a preto som bezpečnostnú previerku na prísne tajné absolvoval, aj som ju získal. Na druhýkrát som toto bezpečnostné preverenie, bezpečnostnú previerku absolvoval a získal v septembri 2020, keď to bola nutnosť, keď som chcel ako generálny riaditeľ a predseda predstavenstva viesť Letecké opravovne Trenčín, čo je strategický zbrojársky podnik, kde je jediným akcionárom štát cez ministerstvo obrany. Ja si naozaj myslím, že poslanci by mali mať všetci bezpečnostnú previerku, má to byť elita a to isté ministri a ľudia, ktorí pôsobia na vrcholných exekutívnych funkciách. Aj keď si predstaviť Petra Pellegriniho, ako na nejakom bezpečnostnom pohovore alebo pri vyšetrení polygrafom vysvetľuje, že peniaze na svoje luxusné autá, lietadlá alebo byt v Zuckermandli dostal od sestry alebo za predaj haly asistentovi, tak to by bolo celkom hardcore. To by podľa mňa by ten polygraf musel vybuchnúť. Tak aspoň tento zákon o preukazovaní pôvodu majetku by sme mohli ako úvodný krok schváliť.
9. schôdza NR SR - 13. deň - A. dopoludnia
Dátum: 2024-02-21
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

56. Ďakujem pekne. V úvode svojho vystúpenia navrhovateľka Veronika Remišová adresovala predsedovi Národnej rady Slovenskej republiky a prezidentskému kandidátovi Petrovi Pellegrinimu výzvu, aby prestal robiť handru z Ústavného súdu a okamžite poslal novelu Trestného zákona na zverejnenie v zbierke zákonov. Ja sa, samozrejme, k tejto výzve pridávam. Kolegyňa Remišová hovorila, že je to pohŕdanie Ústavným súdom a obštrukcia. To je síce možné, ale ja som presvedčený, že je za tým praobyčajný ľudský strach. Novela Trestného zákona významným spôsobom znižuje premlčacie doby za korupciu a úplatkárstvo. A je všeobecne známa skutočnosť, že Peter Pellegrini je vážne podozrivý z toho, že ako štátny tajomník si vypýtal a dostal úplatok 150-tisíc eur za urýchlenie IT zákazky virtuálnej registračnej pokladnice. Všetci vieme, že je to pravda. Neexistuje žiadne racionálne vysvetlenie, prečo by si takúto konštrukciu s políciou spolupracujúci zločinci Suchoba a Imrecze vymysleli a chceli by si privodiť trestné stíhanie za krivú výpoveď. Tak sa potom nečudujme, že Peter Pellegrini sedí na predmetnom Trestnom zákone ako kvočka na vajciach. Viete, tým sedením a vlastným zadkom si zachraňuje sám seba pred basou. Pripomínam, že nedávno médiami prebehla informácia uniknutá z polície, že obvinenie Petra Pellegriniho za tento delikt je na spadnutie a je to doslova otázka niekoľkých dní. Tak sa potom nečudujme, že ten trestný zákon nepúšťa a neposiela ďalej, lebo on si zachraňuje svoj zadok. On sa vlastne zachraňuje pred basou. Ďakujem pekne.
9. schôdza NR SR - 13. deň - A. dopoludnia
Dátum: 2024-02-21
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

36. Ďakujem pekne. Na úvod svojej faktickej poznámky chcem tiež vyzvať prezidentského kandidáta Petra Pellegriniho, aby prestal robiť handru z Ústavného súdu a okamžite poslal novelu Trestného zákona na zverejnenie v Zbierke zákonov. Kolega Tankó hovoril o preukazovaní pôvodu majetku v prípade politikov, že by nemali mať problém preukazovať, ako a odkiaľ nadobudli svoje nehnuteľnosti a hnuteľné veci, ktoré vlastnia, resp. používajú a ukázať, že tieto korelujú s ich oficiálnymi príjmami. Ja s týmto absolútne súhlasím a dovolím si povedať, že takéto niečo by mala byť dokonca povinnosť pre všetkých poslancov, ktorí si chcú uplatniť mandát poslanca Národnej rady. V septembri 2020 som získal bezpečnostnú previerku, predchádzalo tomu niekoľkomesačné preverovanie a poviem vám, že mne aj mojej manželke tak prevetrali celý môj hnuteľný aj nehnuteľný majetok a naše príjmy a hypotéky a pôžičky, že im neušlo ani euro. Ja som vysvetľoval aj doslova pár eurové pohyby na účte za posledných iks rokov. Keby bolo na mne, tak takúto bezpečnostnú previerku by mal povinnosť získať každý poslanec parlamentu, každý člen vlády a všetci ľudia na kľúčových pozíciách v štáte vo verejných funkciách. K tomu ale treba naozaj veľmi veľkú politickú odvahu, také niečo prijať a uviesť do slovenskej legislatívy a rozumiem tomu, že to nie je také jednoduché a preto ako významný a vhodný medzikrok alebo úvodný krok vidím ja osobne práve tento návrh zákona o preukazovaní pôvodu majetku, ktorý prerokúvame. Teda nie u všetkých a nie kompletne bezpečnostná previerka, ale aspoň preverenie majetku tých, kde jeho výška, hodnota vyslovene bije do očí a je už na pohľad jasné, že nie je v súlade s oficiálnymi príjmami.
9. schôdza NR SR - 12.deň - B. popoludní
Dátum: 2024-02-20
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

124. Ďakujem pekne za faktické poznámky. Ja budem reagovať na dvoch poslancov, pána Grendela a pána Ľuptáka. Čo sa týka pána Grendela, ja som tiež zaregistroval, že táto vláda nemá zavedenie tejto legislatívy v programovom vyhlásení vlády, ale to nenásobí, nedelí, a práve preto je dobré, že Veronika Remišová predkladá tento návrh zákona, a ja si myslím, že ten tá spoločenská objednávka je tu naozaj veľmi, veľmi, veľmi silná a veľmi veľká, a aj keby hneď ten návrh zákona teraz neprešiel, a by si ho koalícia osvojila a by ho predložila ona s nejakými úpravami alebo, alebo v nezmenenom znení ozaj ako vládny návrh zákona, tak teda si myslím, že dôležitý je výsledok, a nie to, že ako sa k nemu prepracujeme v tomto prípade. Čo sa týka pána kolegu Ľuptáka. Žiadna palica na Fica a Mečiara to, to sú jednoducho príklady, ktoré boli exponované, ktoré boli mediálne známe, preto som ich použil. Verte tomu, že nejaké tie oznámenia by určite došli aj na opozičných politikov, ale, ale skôr si myslím, že by to bolo možné aj využiť na to, aby sa odhalili ľudia, o ktorých ani nevieme, hej, o ktorých, sú známi, len, len lokálne. Nesúhlasím so žiadnymi hrubými čiarami, to je nezmysel. Však si zoberte, že nejaký mafián, teda keď už ideme preč od tých politikov, nadobudne nejakým podvodom, trestnou činnosťou nadobudne nejaký nehorázny majetok a je to už dávno premlčané a práve na základe takéhoto funkčného zákona by sa mu dokázalo, že ten majetok nadobudol protiprávne, no tak aspoň o ten majetok príde. A daňové úrady nebudú zahlcované, lebo keby sme zobrali len Mečiarovu Elektru alebo to, čo vlastní Kočner a Bašternák, tak z toho pohodlne zaplatíme obrovské množstvo daňových úradníkov. Oni si sami na seba zarobia.
35. schôdza NR SR - 4.deň - A. dopoludnia
Dátum: 2025-05-30
Poslanec: Garaj, Milan (SNS)
Druh vystúpenia: Vystúpenie s faktickou poznámkou

86. Ďakujem veľmi pekne. Vážená pani poslankyňa, viete, som štvrté volebné obdobie starostom obce a začal som pomerne ľahko, pretože som bol... pretože stará pani starostka končila, odchádzala do dôchodku, takže som nemal nejaké zbytočné trenice na začiatku, ale naozaj napriek všetkej snahe prvé ovocie mojej práce som začal predkladať ľuďom až v štvrtom roku, úplne, úplne na záver. A mal som štyroch protikandidátov. Predpokladám, že keby nebolo toho posledného roka, ktorý sa mi nejakým spôsobom vydaril, tak jednoducho by som bol v prvom volebnom období odvolaný a bol by tam absolútne niekto iný, kto by bol začínal so všetkým od začiatku, bol by sa to dva-tri roky učil, pokiaľ by bol s niečím nastal... alebo s niečím začal. Viete, tá samosprávna voľba, je to priama voľba, je to silná voľba. Takže neviem, prečo by si občania nemohli vybrať toho zástupcu či už na šesť, na päť rokov. To je úplne bez problémov. Ja ľuďom dôverujem a viem, že si vedia vybrať úplne správne. Z vlastne skúsenosti viem, že tie, riešenie rozvoja obcí, o ktorých ste rozprávali cez projekty je beh na strašne dlhé trate. Je to proste na roky. Pokiaľ sa spraví nejaká koncepcia, pokiaľ presvedčíte poslancov o tom, že to, čo chcete robiť, je správne, pokiaľ na to získate nejaké financovať, pokiaľ sa prehryziete cez samotné projektové dokumentácie, je to, je to proste problematické. V dnešnej dobe máte na niektoré veci dokonca problém zohnať aj projektovú dokumentáciu, pretože je nedostatok projektových manažérov, projektových inžinierov a jednoducho... a problém aj so zaplatením. Veď to sú desiatky tisíc eur, takže musíte si veľmi dobre rozmyslieť, do čoho idete, a každý krok vedľa, keď šliapnete a nejaká vec sa vám nevydarí, vám to, samozrejme, občania zrátajú napriek najlepšej snahe a najvyššej teda kvalite. Zároveň ešte dúfam, že táto zmena by mohla pomôcť... (Prerušenie vystúpenia časomerom.)
33. schôdza NR SR - 4.deň - A. dopoludnia
Dátum: 2025-03-28
Poslanec: Garaj, Milan (SNS)
Druh vystúpenia: Vystúpenie s faktickou poznámkou

105. Ďakujem. Pán predseda parlamentu, kolegyne, kolegovia, ja len krátko. Pani kolegyňa, ďakujem za vaše pripomienky, ale zároveň, prosím vás, veď, samozrejme, že komunikujeme s našim ministerstvom životného prostredia a podávame zákon v spolupráci, robia to všetci, a keď raz budete mať ministerstvo, tak to budete robiť vy presne tak isto ako my dneska, takže toľko. Vravíte, že celá Európa chce chrániť viac, no nech sa snažia dosiahnuť aspoň náš stav a percentuálne výmery našich území, budeme im v tom držať palce. Ďakujem veľmi pekne za pozornosť a preverím si všetky vaše poznámky, budem ich brať na vedomie. Díky.
22. schôdza NR SR - 11.deň - A. dopoludnia
Dátum: 2024-11-07
Poslanec: Garaj, Milan (SNS)
Druh vystúpenia: Vystúpenie v rozprave

97. Ďakujem. (Potlesk.) Teraz prečítam pozmeňujúci návrh. Pozmeňujúci a doplňujúci návrh poslanca Národnej rady Slovenskej republiky Milana Garaja k návrhu poslancov Národnej rady Slovenskej republiky Andrej Danka, Milana Garaja, Dagmar Kramplovej a Adama Lučanského na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, tlač 446. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k návrhu skupiny poslancov Národnej rady Slovenskej republiky Andrej Danka, Milana Garaja, Dagmar Kramplovej a Adama Lučanského na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, tlač 446. V čl. I bode 12 § 104l ods. 2 sa za slovo "služby" vkladá čiarka a slová "podľa § 79 pred účinnosťou tohto zákona majú oprávnenia a povinnosti stráže prírody do 31. 12. 2026" sa nahrádzajú slovami "ktorí majú oprávnenia a povinnosti člena stráže prírody podľa § 79 v znení účinnom do 31. decembra 2024, majú tieto práva a povinnosti do 31. decembra 2026". Žiadam o vyňatie 2. bodu z môjho prvého pozmeňujúceho a doplňujúceho návrhu na osobitné hlasovanie. Súčasne žiadam o vyňatie 5. a 9. bodu spoločnej správy na osobitné hlasovanie. Ďakujem. Skončil som.
22. schôdza NR SR - 11.deň - A. dopoludnia
Dátum: 2024-11-07
Poslanec: Garaj, Milan (SNS)
Druh vystúpenia: Vystúpenie v rozprave

95. Vážený pán predsedajúci, kolegyne, kolegovia, ďakujem za slovo. Mám pozmeňujúci a doplňujúci návrh. Odôvodnenie: Navrhovanou právnou úpravou sa zosúlaďuje predbežné ustanovenie s návrhom zákona, ako aj so zmenou účinnosti od 1. januára 2025. Teraz ho prečítam. Pozmeňujúci a doplňujúci návrh poslanca Národnej rady Slovenskej republiky Milana Garaja k návrhu poslancov Národnej rady Slovenskej republiky Rudolfa Huliaka, Andrej Danka, Milana Garaja, Dagmar Kramplovej a Adama Lučanského na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, tlač 446. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k návrhu skupiny poslancov Národnej rady Slovenskej republiky Rudolfa Huliaka, Andrej Danka, Milana Garaja, Dagmar Kramplovej a Adama Lučanského na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, tlač 446. V čl. I bode 12 § 104l ods. 2 sa za slovo "služby" vkladá čiarka a slová "podľa § 79 pred účinnosťou tohto zákona majú oprávnenia a povinnosti stráže prírody do 31. 12. 2026" sa nahrádzajú slovami "ktorí majú oprávnenia a povinnosti člena stráže prírody podľa § 79 v znení účinnom do 31. decembra 2024, majú tieto práva a povinnosti do 31. decembra 2026". Žiadam o vyňatie 2. bodu z môjho prvého pozmeňujúceho a doplňujúceho návrhu na osobitné hlasovanie. Súčasne žiadam o vyňatie 5. a 9. bodu spoločnej správy na osobitné hlasovanie. Ďakujem. Skončil som. Rád by som opravil, čítal som v tomto pozmeňujúcom návrhu meno pána Rudolfa Huliaka, ale teraz som sa dozvedel, že vlastne vzal svoj návrh späť. Takže berme to ako bez jeho mena.
19. schôdza NR SR - 9.deň - A. dopoludnia
Dátum: 2024-09-25
Poslanec: Garaj, Milan (SNS)
Druh vystúpenia: Vystúpenie

16. Vážený pán predsedajúci, kolegyne, kolegovia, na rokovanie Národnej rady Slovenskej republiky sa predkladá návrh poslancov Národnej rady Slovenskej republiky Milana Garaja, Andreja Danka a Dagmar Kramplovej na vydanie zákona, ktorým sa mení zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony. Cieľom navrhovaného zákona je zavedenie povinnosti pre zamestnávateľov poskytovať príspevok na športovú činnosť dieťaťa zamestnanca. Tento krok je zameraný na podporu zdravého životného štýlu detí a mládeže, ale aj na prevenciu civilizačných ochorení prostredníctvom pravidelnej fyzickej aktivity. Táto povinnosť sa týka zamestnávateľov s viac ako 49 zamestnancami, ktorí sú povinní poskytnúť zamestnancovi príspevok vo výške 55 % oprávnených výdavkov, maximálne však do výšky 275 eur ročne na všetky deti zamestnanca. Ďakujem. Pán predsedajúci, otvorte, prosím, rozpravu.
19. schôdza NR SR - 3.deň - A. dopoludnia
Dátum: 2024-09-13
Poslanec: Garaj, Milan (SNS)
Druh vystúpenia: Vystúpenie s faktickou poznámkou

158. Ďakujem veľmi pekne za slovo. Pán predsedajúci, kolegyne, kolegovia, ja len veľmi krátko. Som starosta štvrté volebné obdobie a mám skúsenosti s obmedzovaním obyvateľstva na vidieku samozvanými pseudoochranármi. Znovu vám opakujem, jeden z hlavných cieľov je odstrániť neprimerane prísne a obmedzujúce zákazy pre obyvateľov vidieka, pre nás. Dôvodom úpravy je zjednodušenie prístupu najmä k nehnuteľnostiam v týchto územiach v súvislosti s výkonom rybárskeho práva, včelárstva a podobne. A úplne na záver, my chceme otvoriť krajinu pre obyvateľov Slovenska, nie zavádzať platené turnikety na vstup. K dobrovoľnej stráži len toľko, sú aj dobrí a sú aj takí, ktorí len znepríjemňujú život nám návštevníkom. Ja napríklad som sa pri svojej činnosti stretol s veľa sťažnosťami a s rôznymi kovbojmi, ktorí sa hrali na niečo, čo nie sú. Veľmi pekne ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Garaj, Milan (SNS)
Druh vystúpenia: Vystúpenie

152. Pán predsedajúci, kolegyne, kolegovia, návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky Rudolf Huliak, Andrej Danko, Milan Garaj, Dagmar Kramplová a Adam Lučanský. Jeden z hlavných cieľov navrhovanej právnej úpravy je odstrániť neprimerane prísne a obmedzujúce zákazy pre obyvateľstvo, odbremenenie orgánov štátnej správy od zbytočnej administratívnej záťaže, ako aj posilnenie práv vlastníkov nehnuteľností v chránených územiach. V predloženom návrhu zákona sa upravuje jazdenie a státie s motorovými vozidlami v území s II. stupňom ochrany podľa zákona č. 543/2002 Z. z. o ochrane prírody a krajiny v znení neskorších predpisov. Dôvodom úpravy je zjednodušenie princípu prístupu najmä k nehnuteľnostiam v týchto územiach, ako aj sprístupnenie územia v súvislosti s výkonom rybárskeho práva, včelárstva a podobne. Za týmto účelom bola zavedená nová možnosť používať motorové vozidlo aj na účelových cestách a prístupových poľných cestách. Ďalej bola upravená zákonná výnimka zo zákazu vjazdu a státia motorovým vozidlom pre vlastníkov, správcov, nájomcov pozemkov alebo správcu vodného toku a to tak, aby sa predmetná výnimka vzťahovala aj na príjazd k takémuto pozemku cez iné pozemky. Tiež sa stanovuje všeobecné oprávnenie zamestnancov orgánov ochrany prírody jazdiť alebo stáť s motorovým vozidlom v chránených územiach a pohybovať sa mimo vyznačeného turistického chodníka alebo náučného chodníka za hranicami zastavaného územia obce v chránených územiach od III. stupňa ochrany. Zároveň sa navrhuje zrušenie zákazu v II. stupni ochrany jazdiť na bicykli, trojkolke, kolobežke alebo samovyvážacom vozidle na pozemkoch za hranicami zastavaného územia obce mimo diaľnice, cesty, miestnej komunikácie, účelovej komunikácie a vyznačenej cyklotrasy, ktorý je v tomto stupni ochrany prírody nepodstatný, neopodstatnený. Ďakujem.
12. schôdza NR SR - 10. deň - A. dopoludnia
Dátum: 2024-05-02
Poslanec: Garaj, Milan (SNS)
Druh vystúpenia: Vystúpenie s faktickou poznámkou

10. Ďakujem za slovo. Pán Pročko, vás ako poľovníka neberie absolútne nikto vážne, ktorýkoľvek poľovník by vás počúval len päť minút, tak sa musí nad tým len pousmiať. Ste známy svojimi zvláštnymi názormi, hlavne vo svojom vlastnom regióne, ktorý som mal minulý týždeň česť navštíviť. Vrátim sa k tomu prikrmovaniu, u vás je prikrmovanie len sypanie kukurice, prípadne vo vnadení tých medveďov, vykladanie nejakých živočíšnych nástrah, ale to vôbec nie je pravda. Prikrmovanie je aj kŕmenie senom, ktoré, samozrejme, medveďom vôbec nechutí, vôbec ho nežerú, a týmto prikrmovaním senom vieme zabezpečiť výživu vysokej zveri počas zimného obdobia, vieme ju odviesť od lesných porastov, vieme ju na jar odviesť od poľnohospodárskych kultúr, takže keby sa, sme sa pripravili o túto možnosť, tak tie škody by spôsobené zverou by boli oveľa vyššie. Takže... Medveď je politická téma, áno, lebo ochrana, s ochranármi sa nedá na túto tému diskutovať. Ó, začalo sa to hlavne úúúú, no, už by som povedal nejaké dve dekády dozadu a stále to pokračuje a vyvrcholilo to za ministrovania pána ministra Budaja, kedy vlastne naši milovaní pseudoochranári spôsobili totálne premnoženie medveďa a dôsledky vidíme teraz, každý týždeň počúvame ich v správach, kedysi sa to úplne zatajovalo, ale dneska, naštastie, už aspoň si vieme priznať, že každý týždeň máme minimálne jeden-dva útoky medveďov. Ďakujem.
12. schôdza NR SR - 7.deň - B. popoludní
Dátum: 2024-04-25
Poslanec: Garaj, Milan (SNS)
Druh vystúpenia: Vystúpenie s faktickou poznámkou

138. Ďakujem za slovo, pán predsedajúci. Viackrát sa spomínali dôvody konfrontácií, rôzne príbehy z hľadiska nezabezpečené kontajnery sú už v tejto dobe marginálne problémy. Medvede k ľuďom láka chov zvierat, včely, ovocné sady, poľnohospodárske plodiny. Problémom je jednoznačne početnosť populácie a jediným riešením je regulačný odstrel. A do budúcnosti riadny manažment populácie, takže naozaj ďakujeme pánovi ministrovi za predložený zákon, ktorý určite zlepší momentálne zúfalý stav. Ďakujem.
39. schôdza NR SR - 12.deň - A. dopoludnia
Dátum: 2025-09-26
Poslanec: Gašpar, Tibor (SMER - SD)
Druh vystúpenia: Vystúpenie v rozprave

aby toto zariadili, no a Národná rada si žiada samozrejme, aby bol urobený postupne a priebežne aj odpočet zistení, nielen pre poslancov ale aj pre verejnosť. Toto musí poznať verejnosť, ktorá dnes bohužiaľ je pod tlakom konsolidačných opatrení, kto sa podieľal na tom, že dnes musíme uťahovať opasky. To nie je len to, čo som tu povedal na úvod, že sú to tu konkrétni ľudia sediaci v tejto sále, ktorí zabezpečili tento rozklad verejných financií, ale oni zabezpečili aj to, že sa možno podvodne čerpali tieto peniaze takýmto spôsobom, akým som to dnes opísal. Pre túto chvíľu zatiaľ všetko. Ďakujem. (Potlesk.)
39. schôdza NR SR - 6.deň - B. popoludní
Dátum: 2025-09-17
Poslanec: Gašpar, Tibor (SMER - SD)
Druh vystúpenia: Vystúpenie v rozprave

Ďakujem, ďalej by mal nasledovať pán poslanec Podmanický, konštatujem, že nie je prítomný v sále, prepadá mu poradie. Pani poslankyňa Kolíková, nie je prítomná v sále, prepadá poradie. A nasleduje pani poslankyňa Luščíková, tá je prítomná, nech sa páči máte slovo.
39. schôdza NR SR - 6.deň - B. popoludní
Dátum: 2025-09-17
Poslanec: Gašpar, Tibor (SMER - SD)
Druh vystúpenia: Vystúpenie v rozprave

Ďakujem, ďalší v poradí je v rozprave prihlásený pán poslanec Horváth, konštatujem, že nie je prítomný v sále, prepadá mu poradie. Pán poslanec Krúpa nasleduje, ten tiež nie je prítomný v sále, aj jemu prepadá poradie. A potom je tam pani poslankyňa Veslárová. Je prítomná, ste tu, hej, nech sa páči máte slovo.
35. schôdza NR SR - 15.deň - B. popoludní
Dátum: 2025-06-18
Poslanec: Gašpar, Tibor (SMER - SD)
Druh vystúpenia: Vystúpenie v rozprave

22. Ďakujem za slovo, začnem postupne. To ma teda, pán Saloň, nenapadlo, a je to pravda, prečo tu nie je pán predseda. Veď to je tak vážna vec, že nahrádza jeho v pozícii podpredsedu Národnej rady ďalší kandidát z Progresívneho Slovenska, ten tu nie je. Vysvetlenie je len jedno. No sám sa bojí predstúpiť, keď bude počuť, čo sme tu povedali a ako to obhajovať. Iné vysvetlenie nie je. Pán poslanec Dubéci, veľmi ma pobavila poznámka, že poďme konečne hovoriť o konkrétnych faktoch, konkrétnych číslach. Tak tu, čo som v Národnej rade pri útokoch, ktoré sa tu predvádzajú z opozície, som takúto konkrétnosť ešte nezažil. A keď som zažil, tak som zažil klamstvá, fabulácie a vymyslené fakty alebo vôbec ak sa to dá nazvať faktami. Ja len po tom volám a pobavilo ma to, čo povedal pán poslanec Kapuš, lebo Fico. Ja som sa už bál, že poviete, že za to financovanie, ktoré označujeme za nelegálne, je zodpovedný Robert Fico, lebo už to tak vyznievalo. No a či to je jedna účtovná operácia, to je hneď súčasne odpoveď pre pána Dostála. Viete, pán Dostál, to, čo ste tu povedal, to bolo vyšetrované, na to neviem, či neboli až dva alebo tri vyšetrovacie spisy. Riešila sa aj samotná zvuková nahrávka. Kdežto to, čo som popísal pánovi Dubécimu, to vyšetrované teda nebolo a nikto sa tým nezaoberal práve preto, že máme nie rovnaký meter na všetky podozrenia, ktoré v tejto krajine sú. Pani Bajo Holečková, no áno, vy ste kritizovali, hovorili o mojej obžalobe, o tom, že bol obvinený pán druhý podpredseda, ale vy ste ich nevolili. My o tom hovoríme a tiež voliť nebudeme. To je celé. Ja vám to nezakazujem, tak ako vy mne nevytýkajte, že tu o tom dnes hovorím. To je úplne rovnaké. Nech to občania počujú, tak ako to počujú z vašich úst. A mohli by ste sa už konečne trošku zorientovať v tých, v tej kauze haciendy, pretože máte uvedené nepravdivé údaje aj k tej osobe, ktorú ste tu spomenula a klamete, keby to bolo na žalobu myslím si, že uspeje. (Ruch v sále.)
35. schôdza NR SR - 5.deň - B. popoludní
Dátum: 2025-06-03
Poslanec: Gašpar, Tibor (SMER - SD)
Druh vystúpenia: Vystúpenie v rozprave

5. Ďakujem, pán spravodajca. Otváram rozpravu. Do rozpravy sa písomne prihlásili za kluby dvaja poslanci. Za klub Progresívne Slovensko pani poslankyňa Gažovičová, po nej sa pripraví za klub KDH pán poslanec Horecký. Udeľujem slovo pani poslankyni, nech sa páči.